Úrad vlády SR						 Na rokovanie vlády SR
Sekcia hospodárskej politiky					 dňa 6.2.2002 
									 k číslu: 855/2002 
									 k bodu:11

S t a n o v i s k o
k Návrhu na použitie prostriedkov štátneho rozpočtu získaných v súlade so zákonom č. 194/1990 Zb. o lotériách a iných podobných hrách v znení neskorších predpisov

I.

     Materiál na rokovanie vlády SR predkladá minister životného prostredia na základe uznesenia vlády SR č. 790/2001.

     Materiál obsahuje návrh uznesenia vlády SR, predkladaciu správu, návrh na použitie prostriedkov, vyhodnotenie pripomienkového konania a návrh komuniké.

     V bode C.22. uznesenia vlády SR č. 790/2001, ktoré bolo prijaté k návrhu štátneho rozpočtu na rok 2002, bolo uložené okrem iných aj ministrovi životného prostredia predkladať na rokovanie vlády materiály s návrhmi na použitie prostriedkov štátneho rozpočtu získaných v súlade so zákonom SNR č. 194/1990 Zb. o lotériách a iných podobných hrách v znení neskorších predpisov. 

     Predložením návrhu na rokovanie vlády SR sa plní stanovená úloha. 

     Ministerstvo životného prostredia SR navrhuje použiť takto získané prostriedky v plnom rozsahu, t.j. v sume 11 350 000 Sk. na ukončenie prác na Atlase krajiny Slovenskej republiky. 

     Návrh neobsahuje doložku finančných, ekonomických, environmentálnych vplyvov a vplyvov na zamestnanosť, čo je však vzhľadom na charakter materiálu akceptovateľné. 

II.

     V rámci pripomienkového konania bolo oslovených 19 subjektov, z ktorých 5 uplatnilo k predloženému návrhu svoje pripomienky. Z vyhodnotenia pripomienkového konania vyplýva,  že predkladatelia akceptovali všetky pripomienky. 

III.

     Atlas krajiny Slovenskej republiky ako vedecké dielo širokého kolektívu odborníkov by mal byť mapovým a obrazovým dokumentom, ktorý hodnotí aktuálny stav poznania krajiny Slovenskej republiky a identifikuje jej priestorové prognózy. Práce na jeho zostavení sa začali v roku 1999, kedy boli účelovo vyčlenené finančné prostriedky v objeme 10 000 000 Sk. Do konca roku 2001 bolo celkovo preinvestovaných 25 500 000 Sk. a v roku 2002 by sa na tento účel malo vynaložiť ďalších 14 424 000 Sk. (vrátane prostriedkov získaných z lotérií a iných podobných hier  vo výške11 350 000 Sk.). 

     Pri tomto bilancovaní by však bolo potrebné pripomenúť, že z textu návrhu nie je celkom zrejmé,  či sa práce na zostavovaní atlasu ukončia v tomto roku, alebo budú pokračovať aj v nasledujúcom období, čo by však znamenalo  ďalšie  požiadavky na štátny rozpočet. Rovnako by bolo užitočné, keby predkladateľ informoval vládu o celkovom pôvodnom rozpočte na prípravu atlasu a o jeho naplnení, pretože z predloženého dokumentu tieto informácie nemožno získať.

     Po zodpovedaní otázok uvedených v našom stanovisku odporúčame vláde SR predložený návrh schváliť a prijať navrhované uznesenie. 

Bratislava 4.2.2002